Studentebetogings is 'n aanval op die samelewing, sê Ramaphosa | Maroela Media
Adjunkpresident Cyril Ramaphosa het Saterdag gesê om boeke, skole en lesinglokale af te brand, is 'n aanval op die fondamente van die samelewing.
Hy het tydens Erfenisdagvieringe in Galeshewe in Kimberley in die Noord-Kaap gesê dié dag moet dien as 'n herinnering dat opleiding Afrika se trotse erfenis is en dat dit die magtigste bate is in die hande van mense wat hul waardigheid wil herstel.
"Ons moet die geleentheid om te leer koester, en ons moet opleidingsinstrumente jaloers bewaak. Om boeke, skole en lesinglokale af te brand, is 'n aanval op die fondamente van ons samelewing," het hy gesê. "Hierdie optrede is asof mens spoeg op die grafte van diegene wat die samelewings van Zimbabwe, Mapungubwe en Timbuktu gebou het. Ons moet hierdie optrede en gedrag veroordeel."
Ramaphosa het gesê Suid-Afrika sal slegs maatskaplike kohesie en vooruitgang behaal wanneer die vrug van demokrasie gelyk gedeel word met diegene wat in 'n kringloop van armoede vasgevang is. "Maatskaplike kohesie sal bereik word wanneer mense se woorde en gedrag nie meer diegene, wat nie dieselfde velkleur of haartekstuur as hulle het nie, beledig of afkraak nie.
"As ons weier om 'n toevlug te wees vir diegene wat haatspraak lewer teen kwesbare gemeenskappe, sal ons kan sê ons maak vordering om 'n samelewing te bou wat vry is van die kettings van vooroordeel. In hierdie Suid-Afrika van ons drome, kan seksisme, stamgebondenheid en rasse-vooroordeel nie geduld word nie."
Ramaphosa het gesê Erfenisdag bied die geleentheid om na te dink oor ons geskiedenis en ons kulturele erfenis, ons gebruike en ons tale. "Dit dwing ons om aandag te skenk aan die waardes waarop ons 'n verenigde en vooruitstrewende nasie wil bou. Dit herinner ons dat ons almal Afrikane is, nie net individue en groepe wat bloot dieselfde geografiese ruimte deel nie. Dit moet ons ook daaraan herinner dat ons onverpoosd moet werk om 'n gedeelde toekoms te bou op gelykheid, deernis en maatskaplike geregtigheid.
"Ons mag nie stilbly oor geweld teen vroue, kinders, bejaardes en persone wat kwesbaar is nie. Wanneer ons – swart en wit – saam daarna streef om 'n nuwe verenigde samelewing in die gees van ubuntu te bou, moet dit duidelik wees in alles wat ons doen. Ubuntu leer ons dat ons slegs ons eie menslikheid verklaar wanneer ons die menslikheid van ander erken. Ons ekonomiese herlewing sal gewortel wees in 'n kulturele revolusie wat die waardes van vriendelikheid, vrygewigheid, onselfsugtigheid, en grootmoedigheid hernu."
Ook korupsie en Motsoeneng by die SABC.
Studente betoog die tyd elke jaar, om nie eksamen teskryf. Hul eie prestasies is brandstigting en skade aan geboue. Na vier jaar op universiteit kan die studente nie ordentlike werk doen.
Die anc is verabtwoordelik vir hierdie chaos. Húlle het beloftes gemaak wat nie gerealiseer het nie. Húlle spreek nie geweld aan nie. Húlle ontneem ouers en onderrig instansies die outoriteit om kinders te dissiplineer….en dan sit hul agteroor, speel onskuldig en "veroordeel" dít wat juis deur hul veroorsaak word.
Klomp mooi woorde en frases wat niks beteken en ver van die werklikheid is
Mnr Ramaphosa, was dit nie jou "struggle organisation" wat gesê het "Liberation before Education" nie? Hoekom is dit nie nou meer aanvaarbaar nie? Dis dan wat julle wou gehad het? Uneducated liberated masses….? Nou's dit skielik nie meer goed nie? Wat het verkeerd gegaan?